राष्ट्रीय जनतांत्रिक गठबंधन (राजग) सरकार के महत्त्वाकांक्षी नदी जोड़ो कार्यक्रम के तहत केन-बेतवा लिंक परियोजना पर काम जल्द ही शुरू होगा क्योंकि इस बारे में महत्त्वपूर्ण अवरोधों को दूर करते हुए केंद्र और मध्य प्रदेश सरकार के बीच अगले 3 से 4 दिनों में समझौता होने जा रहा है। जल संसाधन, नदी विकास एवं गंगा संरक्षण मंत्री नितिन गडकरी ने बताया कि केन-बेतवा नदी जोड़ो परियोजना के बारे में उत्तर प्रदेश पहले ही तैयार था और अब मध्य प्रदेश के साथ भी सहमति बन गई है और अगले 3-4 दिनों में इस बारे में समझौता हो जाएगा। उन्होंने कहा कि केंद्र ने मध्य प्रदेश की महत्त्वपूर्ण मांगों को स्वीकार कर लिया है और इसके बारे में 99 फीसदी काम पूरा हो चुका है और औपचारिकताएं ही शेष हैं।